b"\n_START_ARTICLE_\nLa Granja (carrer Banys Nous, Barcelona)\n_START_SECTION_\nDescripci\xc3\xb3\n_START_PARAGRAPH_\nEstabliment situat a la dreta del portal d'acc\xc3\xa9s de l'edifici afrontat al carrer Banys Nous. Disposa d'una estructura de car\xc3\xa0cter modernista que emmarca l'obertura, amb uns brancals muntants damunt un s\xc3\xb2col de marbre rosat, amb motius florals al capdamunt on es desenvolupa un calaix com a llinda, dins el qual s'inscriu el nom de l'establiment. La porta est\xc3\xa0 flanquejada per dos plafons amb la zona de s\xc3\xb2col amb motius florals, damunt del qual trobem els aparadors. A la porta hi ha tamb\xc3\xa9 un tirador de llaut\xc3\xb3 de disseny modernista._NEWLINE_Pel que fa a l'interior, destaca un arrambador de rajoles vidrades de color blanc amb una sanefa a la part superior de rajoles amb motius florals i rematades amb una mitja canya de color. El sostre \xc3\xa9s l'original de bigues de fusta i revoltons. Conserva tamb\xc3\xa9 dos mobles de neveres de gel.\n_START_SECTION_\nHist\xc3\xb2ria\n_START_PARAGRAPH_\nAquest establiment es va inaugurar el 1872, l'estructura de l'exterior es va fer en un moment posterior. Al seu interior conserva una part de paret que pertanyia a les muralles de la ciutat formada per grans carreus de pedra, que es va descobrir en una remodelaci\xc3\xb3 de l'espai interior l'any 1977."